tvr

Publicitate

Emisiunea realizată de Moise Gurna la TVR, Biziday, a intrat în atenția Monicăi Gubernat, membru CNA. „Am văzut că aveți o emisiune, Biziday. Știți că există un site, Biziday, pe care se vinde, evident, publicitate? Știți că având o emisiune Biziday faceți publicitate mascată? Luați și dumneavoastră procent din publicitate? Cum apărați interesele, TVR-ul?”, a întrebat-o Monica Gubernat pe reprezentanta TVR, la discuția despre grila de programe a postului public.

Pe de altă parte Consiliul Național al Audiovizualului a decis să amâne discutarea grilei de toamnă a TVR până la clarificarea situației grilei TVR.

Postul public a trimis deja către instituție o informare prin care anunță noua structură de programe, care s-a modificat de la 1 septembrie, cu precizarea că această grilă este provizorie, urmând ca cea definitivă să fie lansată în luna octombrie. Potrivit acesteia, crește ponderea emisiunilor de informare și scad filmele și programele educative.

Astfel, potrivit documentației TVR, structura de programe a TVR 1 se schimbă astfel:

Programe de informare - 31% față de 20% cât a fost peste vară.

Programe educative - 21% față de 22%

Filme - 16% față de 32%.

Programe de divertisment - 19% față de 14%

Publicitatea estimată la 11%.

Ionela Liță, reprezentant TVR: Grila aceasta de tranziție din luna septembrie este parțial o revenire, o apropiere față de grila noastră din sezonul de primăvară. La fel ca în grila de primăvară, crește procentul emisiunilor de informare, scade procentul emisiunilor de divertisment și al filmelor. Acesta este din punctul de vedere al procentelor modificarea cea mai importantă. Revine o parte din emisiuni.

Monica Gubernat - De ce este vorba despre o grilă intermediară. Nu am mai auzit de grila intermediară, sincer.

Ionela Liță: Sunt două rațiuni: unul este de natură financiară. Situația financiară a instituției nu ne-a permis să investim în programe care să facă audiență pe grila de vară și am constatat din păcate o scădere a acestei audiențe. În condițiile în care se întâmplă destul de multe lucruri pe scena politică națională și internațională, sperăm să redresăm această situație a audienței mărind ponderea emisiunilor de informare. Pe de altă parte este vorba și de o pregătire a terenului pentru campania electorală care se apropie. Există acest talk-show de luni până joi de la ora 21.00. Până acum acolo era un spațiu pe care aveam filme, folclor, divertisment.

Monica Gubernat: Am văzut că aveți o emisiune, Biziday. Știți că există un site, Biziday, pe care se vinde evident publicitate? Știți că având o emisiune Biziday faceți publicitate mascată? Luați și dumneavoastră procent din publicitate, cum apărați interesele, TVR-ul?

Ionela Liță: Nu știu să vă răspund la întrebarea aceasta.

Monica Gubernat: Poate ar fi fost mai potrivit să vină doamna Irina Radu(director de programe - n.r.)

Lorand Turoș: Eu înțeleg că doriți să veniți cu o grilă de toamnă, cu o structură de programe aprobate de CA și înțeleg că această grilă provizorie nu e aprobată de CA.

Ionela Liță: Această grilă provizorie nu aduce foarte mari modificări față de grila de primăvară și de grila de vară care au fost aprobare.

Lorand Turoș: Noi nu aprobăm modificarea de grilă, noi aprobăm schimbarea structurii. Iar aici văd că se modifică structura. La informare avem o creștere semificativă, la culturale avem o scădere, la filme e o scădere foarte semnificativă, de la 32%, la 16,4%. Ca atare eu cred că fără hotărârea Consiliului de Administrație noi nu avem ce să discutăm.

Narcisa Iorga, membru CNA - Dacă mă uit pe documentul trimis de directorul de programe, nu este nicio solicitare. Scrie clar informare. Noi nu avem ce să aprobăm, nu este nicio solicitare. Pe de altă parte, nu e prima dată când TVR anunță public o grilă de programe după care trimite la CNA o informare. Aici, așa cum sublinia și domnul Turoș este ceva mai mult decât o adaptare a grile de programe, este o modificare a structurii de programe. Eu cred că trebuie respinsă sau în cel mai bun caz amânarea discutării acestui subiect.

Monica Gubernat, membru CNA: Pentru îndulcirea mesajului public solicit amânarea, dar este pentru ultima dată. Amânare până la rezolvarea adreselor oficiale de corespondență între CNA și TVR.

Christian Mititelu: Eu nu cred că trebuie să invocăm absența unei decizii a Consiliului de Administrație. În primul rând acest consiliu nu s-a întrunit. În al doilea rând, și în Consiliul de Administrație de acolo ați observat poate că sunt anumite manevre care duc la blocaje. Dacă ai blocaje nu poți face nimic. Ce să faci, dacă vin alegerile, nu faci nimic? Dacă vine iarna nu faci nimic?

Iulia Bunea

iulia.buneapaginademedia.ro